**Natjecanje STEM Games održava se od 6. do 8. svibnja, online**

Za razliku od prijašnjih godina kad su se studenti okupljali uživo, ove se godine zbog prilagođavanja epidemiološkim mjerama natjecanje održava u virtualnom obliku, pod nazivom STEM Games Safe Mode

Međunarodno studentsko natjecanje u znanju iz STEM područja, tzv. STEM GAMES, od održavanja prvih igara 2018. godine, godišnje je okupljalo oko 2 000 studenata iz Hrvatske, Slovenije, BiH, Njemačke i šire.

No, za razliku od prijašnjih godina kad su se studenti okupljali uživo, ove se godine zbog prilagođavanja epidemiološkim mjerama natjecanje održava u virtualnom obliku **od 6. do 8. svibnja** 2021. pod nazivom ***STEM Games Safe Mode***.

Sudjelovanjem u STEM Gamesima studenti će se natjecati online rješavajući u interdisciplinarnim timovima zadatke iz četiri STEM područja: prirodoslovlje (Science), tehnologija (Technology), inženjerstvo (Engineering) i matematika (Mathematics).

Posebnost natjecanja leži u tome što su zadaci definirani na način da se studente ne uvjetuje postupkom rješavanja nego im je dana apsolutna sloboda pri pristupanju samom problemu i korištenju resursa za savladavanje istih (pritom je jedini kriterij uspjeha blizina rješenju).

Upravo ovakav jedinstven pristup rješavanju problema razlog je raznolikosti fakulteta prijavljenih sudionika Gamesa, ali i rastućeg priznavanja Gamesa od akademskih i industrijskih stručnjaka na internacionalnoj razini.

Više o STEM Gamesima možete saznati na službenoj stranici događaja stemgames.hr te na Facebooku, Instagramu i LinkedInu.